Diari Oficial de la Generalitat Valenciana


Sumari del DOGV 8513, del 25-03-2019 (2019/2199)

RESOLUCIÓ de 27 de febrer de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 22/18-AIA Torrevieja.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8513

Data del DOGV
:   25-03-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/2199


Data del document
:   27-02-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Torrevieja
    * impacte ambiental

RESOLUCIÓ de 27 de febrer de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 22/18-AIA Torrevieja. [2019/2199]  
De conformitat amb l'article 47.3 de la Llei 21/2013, de 9 de desembre, d'avaluació ambiental, el qual estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 22/18-AIA Torrevieja.  
  
  
«Informe d'impacte ambiental  
Expedient: 27-1365-GUE-BC.  
Títol: Legalització de planta d'emmagatzematge i valoració manual de residus de la construcció i demolició.  
Promotor: Áridos y Contenedores Torrevieja, SL.  
Autoritat substantiva: Ajuntament de Torrevieja.  
Localització: carrer de Bautista Bertomeu Sober, 9, parcel·la 48, polígon industrial Casa Gran, Torrevieja (Alacant).  
  
Objecte i descripció del projecte  
L'objecte del projecte és l'obtenció de la llicència ambiental per a legalitzar l'activitat de planta d'emmagatzematge i valoració manual de residus de construcció i demolició en la parcel·la 48 del polígon industrial Casa Gran, carrer de Bautista Bertomeu Sober, número 9, del terme municipal de Torrevieja (Alacant), d'acord amb la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana.  
Segons la documentació aportada, l'activitat es dedicarà a l'emmagatzematge i la valorització de residus de construcció i demolició (RCD). La valorització dels RCD consistirà en operacions de selecció i classificació del material recepcionat.  
El procés s'iniciarà amb la descàrrega dels RCD en la zona habilitada per a la selecció i triatge. Serà realitzada per operaris ajudats d'una pala carregadora giratòria que remourà el material. Es retiraran residus mesclats com ara plàstics, cartó, fusta, metalls, que s'emmagatzemaran en contenidors metàl·lics coberts amb malla i periòdicament s'entregaran a empreses autoritzades per a la seua gestió final. Els RCD nets es traslladaran a un abocador o un gestor autoritzats per a la seua valorització posterior.  
La codificació dels residus per als quals se sol·liciten les corresponents resolucions administratives, segons la Decisió de la Comissió de 18 de desembre de 2014, per la qual es modifica la Decisió 2000/532/CE, sobre la llista de residus, de conformitat amb la Directiva 2008/98/CE, del Parlament Europeu i del Consell, és la següent:  
02 01 03: residus de teixits de vegetals.  
10 11 03 residus de materials de fibra de vidre (sense aglutinants orgànics).  
15 01 07: envasos de vidre.  
17 01 01: formigó.  
17 01 02: rajoles.  
17 01 03: teules i materials ceràmics.  
17 01 07: mescles de formigó, rajoles, teules i materials ceràmics, diferents de les especificades en el codi 17 01 06.  
17 02 01: fusta.  
17 02 02: vidre.  
17 02 03: plàstic.  
17 03 02: mescles bituminoses diferents de les especificades en el codi 17 03 01.  
17 05 04: terra i pedres diferents de les especificades en el codi 17 05 03.  
17 05 08: balast de vies fèrries diferent de l'especificat en el codi 17 05 07.  
17 06 04: materials d'aïllament diferents dels especificats en els codis 17 06 01 i 17 06 03.  
17 08 02: materials de construcció a partir d'algeps diferents dels especificats en el codi 17 08 01.  
17 09 04: residus mesclats de construcció i demolició diferents dels especificats en els codis 17 09 01, 17 09 02 i 17 09 03.  
19 12 05: vidre.  
20 01 02: vidre (procedent de la recollida selectiva).  
20 02 02: terra i pedres (procedent de residus de parcs i jardins).  
  
La maquinària que intervindrà en el procés inclou una bàscula d'eixos per al pesatge i control, i una pala carregadora per a la manipulació d'RCD.  
En la instal·lació es realitzarà, a més, l'activitat complementària d'ensacada d'àrids nets procedents d'altres centres, per a la qual cosa es disposa d'una màquina ensacadora.  
  
Tramitació administrativa  
El 15 de febrer de 2018, l'Ajuntament de Torrevieja va remetre un ofici en què sol·licita que s'emeta la declaració d'impacte ambiental simplificada per a l'activitat de referència, per ser informe preceptiu i previ a la concessió de la llicència ambiental. Juntament amb l'ofici es va remetre la resta de l'expedient format per projecte tècnic, document ambiental (DA) i expedient administratiu.  
L'11 de juny de 2018 es va requerir al promotor i a l'Ajuntament aclariments i documentació addicional quant a la documentació administrativa i tècnica rebuda. El 10 d'agost es va rebre la documentació que va esmenar aquests requeriments.  
Anàlisi del projecte segons els criteris de l'annex II de la Llei 21/2013.  
1. Característiques del projecte:  
a) La grandària del projecte.  
La instal·lació se situarà en una parcel·la que compta amb 1.500 m² de superfície, dels quals 860 m² es destinaran al procés industrial.  
Segons el projecte, es distingiran les dependències o zones següents: nau d'emmagatzematge de maquinària, magatzem d'utillatge, oficines i lavabos, valorització de residus de la construcció i demolició (RCD), ensacada, emmagatzematge d'àrids i zona de trànsit. La distribució de les zones es detalla en el plànol de planta.  
Les edificacions estan ja construïdes i la parcel·la condicionada amb solera de formigó i sistema de recollida de les aigües pluvials amb separador de greixos i hidrocarburs. La instal·lació està barrada i tancada en tot el seu perímetre. Disposarà de les connexions de servei d'aigua necessàries per al proveïment d'aigua potable, d'energia elèctrica i connexió a la xarxa de sanejament municipal.  
b) La utilització de recursos naturals.  
Segons la documentació tècnica aportada:  
- La instal·lació elèctrica serà de nova creació, per la qual cosa serà revisada i posada en marxa per un instal·lador autoritzat.  
- La font d'energia consumida per al funcionament de maquinària serà el gasoil.  
- L'aigua consumida en el procés industrial serà la recuperada mitjançant el sistema de recollida d'aigües pluvials que, després del tractament amb el separador de greixos i hidrocarburs, s'emmagatzemarà en un depòsit impermeable i s'utilitzarà per al reg de les superfícies generadores de pols. Quan no es dispose d'aigua de pluja emmagatzemada, l'activitat es proveirà de la xarxa pública a què està connectada actualment.  
c) La generació de residus.  
Segons el projecte, la instal·lació serà d'accés restringit a fi d'evitar la introducció de residus per part de tercers i fora del procediment d'admissió establit. Els residus generats considerats com a residus urbans seran retirats pel servei municipal de neteja. Els generats per l'activitat industrial seran retirats pels gestors autoritzats corresponents.  
  
Els residus perillosos generats s'emmagatzemaran en un contenidor tancat estanc de 6x6x3 instal·lat en la parcel·la a aquest efecte. Al seu interior se situaran diferents contenidors d'emmagatzematge degudament homologats i etiquetats.  
Las aigües residuals procedents dels lavabos i la neteja del local, i la condensació dels equips d'aire condicionat, abocaran a la xarxa de sanejament connectada a la xarxa de clavegueram del polígon. Les pluvials i els vessaments recollits al pati descobert es recolliran en embornals que els conduiran a un separador de greixos i hidrocarburs. Els residus procedents del manteniment i la neteja s'entregaran a un gestor autoritzat.  
  
Pel que fa a la relació de codis de residus per als quals se sol·licita l'autorització administrativa, s'observa que, a més dels englobats en l'epígraf 17 00 (residus de la construcció i demolició) es preveu l'admissió de residus de diferent naturalesa. Cal indicar que els residus admesos en l'activitat seran els relacionats en la part expositiva d'aquesta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no corresponga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
Pel que fa a la destinació dels RCD una vegada han sigut classificats, es destinaran preferentment, i per aqueix ordre, a operacions de reutilització, reciclatge o a altres formes de valorització.  
d) Contaminació i altres inconvenients.  
Per tractar-se d'una parcel·la condicionada i situada en un polígon industrial, únicament es valoraran les afeccions ambientals produïdes en la fase de funcionament. Segons el document ambiental, les principals afeccions associades al funcionament de l'activitat seran:  
  
d.1) A l'atmosfera.  
Principalment a causa de:  
- Increment dels nivells d'emissió de substàncies contaminants per la maquinària i els vehicles utilitzats.  
- Generació de pols en els processos de càrrega, descàrrega i transport de materials.  
- Augment de nivells sonors a causa de la maquinària i els vehicles.  
- Contaminació lumínica a causa del sistema d'il·luminació de la instal·lació.  
Com a mesures preventives i correctores proposa:  
- La maquinària i els camions circularan en la planta a velocitat reduïda. La descàrrega es realitzarà de manera controlada i evitant apilaments de gran altura.  
- Els apilaments estaran situats en els llocs més protegits del vent. Els contenidors d'emmagatzematge dels residus classificats es mantindran coberts amb malla espessa una vegada que se n'haja realitzat l'apilament. Quan les condicions climàtiques degudes al vent siguen desfavorables, l'activitat es reduirà en el moment de la recepció de materials i precintament dels contenidors, en espera que les condicions de vent permeten la seua classificació.  
- Les zones on siga més gran la probabilitat de generar-se pols, és a dir, accessos, zona d'apilament i zones on tinga lloc el moviment de maquinària i vehicles, disposaran de ruixadors d'aigua que banyen la superfície.  
- Presenta un estudi acústic en el qual, mitjançant la realització de mesuraments en l'estat preoperacional i en l'estat d'explotació, amb la pala carregadora, camió basculant i ensacadora d'àrids en funcionament, justifica que el desenvolupament de l'activitat no suposarà un increment dels nivells de soroll ambiental permesos en la zona industrial.  
  
- L'activitat es desenvoluparà en horari diürn, per la qual cosa no serà rellevant la contaminació lumínica.  
Aquestes mesures preventives s'hauran d'ampliar en els aspectes següents:  
- L'activitat està inclosa en l'annex del Reial decret 100/2011 per a realitzar emmagatzematge o operacions de manipulació com ara barrejat, separació de residus, i el titular ha de complir les obligacions establides en la normativa corresponent.  
- Encara que el document ambiental presentat no preveu el risc de proliferació i disseminació de legionel·la, per utilitzar sistemes de dispersió d'aigua podria ser aplicable la normativa per a la prevenció i el control de la legionel·losi. En cas afirmatiu, el programa de manteniment de les instal·lacions i els resultats dels controls realitzats per a garantir el compliment de les mesures establides en aquesta normativa, s'incorporaran al programa de vigilància ambiental.  
- Les conclusions de l'estudi acústic es verificaran amb el resultat de les auditories acústiques establides en l'article 18 del Decret 266/2004, de 3 de desembre, del Consell de la Generalitat Valenciana. Les auditories seran realitzades en el moment de la posada en marxa de l'activitat, i almenys cada cinc anys, per un organisme de control autoritzat, en condicions normals de funcionament i amb la maquinària que major font de soroll produïsca, i els resultats es faran constar en un llibre de control que estarà a la disposició de les administracions competents. En cas de superar els nivells sonors permesos per la llei, s'aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
d.2) Al sòl i a les aigües.  
El document ambiental preveu la seua afecció per:  
- Contaminació del sòl per abocaments accidentals d'olis o altres substàncies.  
- Compactació deguda als apilaments temporals de material i a les zones de maniobra de la maquinària.  
- Augment de l'escolament superficial (per compactació i formigonada de la parcel·la).  
- Contaminació de les aigües subterrànies per les pluvials que entren en contacte amb els materials apilats en la instal·lació.  
Per a previndre i corregir aquests impactes, s'han proposat les mesures següents:  
- Tota la superfície on es desenvoluparà l'activitat està formigonada. Les àrees d'accés, descàrrega i apilament d'àrids estan impermeabilitzades.  
- La instal·lació comptarà amb contenidors metàl·lics per a l'apilament dels residus generats en els processos de classificació i selecció dels RCD.  
- Es realitzarà el manteniment continuat de la maquinària utilitzada en el procés, prevenint i, si escau, corregint possibles fuites de greix o oli.  
- L'evacuació de les aigües residuals es farà a la xarxa de clavegueram municipal. Les pluvials es tractaran mitjançant un separador de greixos i hidrocarburs.  
A més de les mesures proposades, la instal·lació comptarà amb material absorbent suficient per a procedir a la recollida immediata de les fuites d'oli de la maquinària o altres abocaments accidentals de substàncies contaminants que puguen produir-se. Aquest material, una vegada utilitzat es tractarà com a residu generat per l'activitat fins al seu lliurament a un gestor autoritzat.  
d.3) Flora, fauna i paisatge:  
No es consideren rellevants per situar-se la instal·lació en un entorn industrial antropitzat, envoltada d'altres activitats industrials.  
La instal·lació disposa d'un clos de formigó que respecta l'alçària màxima i la tipologia permesa per la normativa del polígon per a aquest tipus de parcel·les. Com a mesures per a evitar l'impacte visual, proposa:  
- Instal·lació d'una pantalla de xapa galvanitzada de tres metres d'alçària al voltant de la zona d'emmagatzematge que impedisca observar el material acumulat després d'ella.  
- No s'emmagatzemaran els materials en apilaments que superen els 2,5 metres d'alçària.  
2. Ubicació del projecte:  
Consultat el visor de cartografia de la Generalitat, es comprova que la parcel·la no afecta espais naturals protegits de la Comunitat Valenciana ni espais de la Xarxa Natura 2000. No està afectada pel PATRICOVA ni presenta afeccions a elements naturals destacables.  
  
L'informe urbanístic municipal indica que l'activitat se situarà en sòl urbà industrial. Considera que l'activitat estaria emmarcada en l'ús d'emmagatzematge i que aquest ús és compatible amb l'ús industrial característic de la zona. No obstant això, per requerir l'activitat de mitjans de transport de dimensions importants, condiciona la compatibilitat al fet que les dimensions de la xarxa viària existent siguen suficient. Per això, el promotor presenta un estudi de trànsit que justifica que els vials del polígon tenen capacitat i ràdio de gir suficient per al pas dels vehicles que intervenen en el desenvolupament de l'activitat. Les conclusions d'aquest estudi seran verificades per l'òrgan substantiu, per tractar-se d'un entorn urbà.  
Entre les diferents alternatives considerades per a la localització de l'activitat, el promotor justifica la proposta adoptada per la bona accessibilitat a les vies de comunicació existents, la parcel·la està ja urbanitzada en un entorn industrial consolidat i disposa de paviment formigonat i impermeabilitzat.  
3. Característiques del potencial impacte:  
El document ambiental presentat no desenvolupa la manera de realitzar el seguiment que garantisca el compliment de les indicacions i mesures protectores i correctores proposades.  
S'establirà un programa de vigilància ambiental als efectes d'acreditar l'adopció i l'execució de les mesures preventives i correctores proposades, i la comprovació de la seua eficàcia. D'aquest programa es portarà un registre documentat que inclourà el resultat dels controls i autocontrols periòdics legalment exigibles. Així mateix, inclourà el control documental de la recepció i el lliurament dels residus. La documentació estarà a la disposició de les autoritats competents.  
Conclusió: amb les mesures protectores i correctores proposades i els condicionants de la resolució, el projecte no es preveu que genere efectes significatius en el medi ambient en els termes establits en el present informe d'impacte ambiental.  
  
Consideracions jurídiques  
1. El projecte examinat constitueix, segons el que es preveu en l'annex II, grup 9, apartats b) i e) de la Llei 21/2013, d'avaluació ambiental, un dels supòsits en els quals resulta preceptiva l'avaluació d'impacte ambiental simplificada, prèvia a la resolució administrativa que s'adopte per a l'aprovació definitiva d'aquell, segons es desprén de l'article 7.2 de l'esmentada llei.  
2. L'expedient ha observat els tràmits previstos en la secció 2a de la Llei 21/2013, de 9 de desembre, d'avaluació ambiental, i en les altres disposicions que hi són aplicables.  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
  
  
Per tot això, fent ús de les facultats que tinc legalment atribuïdes, formule la següent resolució:  
  
Primer  
S'emet un informe d'impacte ambiental favorable al projecte «Planta d'emmagatzematge i valorització manual de residus de construcció i demolició», el titular del qual és Áridos y Contenedores Torrevieja, SL, situada al carrer de Bautista Bertomeu Sober, 9, parcel·la 48, polígon industrial Casa Gran, Torrevieja (Alacant), atés que no es generaran efectes significatius sobre el medi ambient, amb les mesures preventives i correctores proposades en la documentació presentada, i amb el compliment dels condicionants de l'apartat segon d'aquesta resolució, per la qual cosa no requereix sotmetre's al procediment d'avaluació d'impacte ambiental ordinària, d'acord amb el que s'estableix en l'article 47 de la Llei 21/2013, de 9 de desembre, d'avaluació ambiental, i els criteris de l'annex III d'aquesta llei.  
Tot això sense perjudici de l'obtenció prèvia de les autoritzacions que siga procedent obtindre d'altres organismes d'acord amb la legislació i la normativa sectorial que hi resulten aplicables.  
  
Segon  
Com a condicionals addicionals a les mesures preventives i correctores proposades a observar en l'execució del projecte, s'estableixen:  
1. Els residus admesos en l'activitat seran els indicats en la part expositiva d'aquesta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no corresponga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
2. S'obtindrà de l'òrgan competent en matèria de residus les corresponents autoritzacions i la inscripció en el Registre General de Gestors Autoritzats de Residus de la Comunitat Valenciana que corresponguen per al centre situat al carrer de Bautista Bertomeu Sober, 9, parcel·la 48, polígon industrial Casa Gran, Torrevieja (Alacant), per al desenvolupament de l'activitat, i s'haurà d'adaptar-hi a les condicions que establisca l'òrgan esmentat.  
3. Els RCD, una vegada han sigut classificats, es destinaran preferentment, i per aqueix ordre, a operacions de reutilització, reciclatge o a altres formes de valorització.  
4. Al començament de l'activitat i almenys cada cinc anys seran realitzades auditories acústiques per un organisme de control autoritzat, i es faran constar els resultats en un llibre de control que estarà a la disposició de les administracions competents. Les auditories es realitzaran en la fase de funcionament, amb la maquinària que major font de soroll produïsca. En cas de superar els nivells sonors permesos per la llei, s'aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
5. En el cas que hi siga aplicable la normativa per a la prevenció i control de la legionel·losi, el programa de manteniment de les instal·lacions i els resultats dels controls realitzats per a garantir el compliment de les mesures establides en aquesta normativa s'incorporaran al programa de vigilància ambiental.  
6. La instal·lació comptarà amb material absorbent en quantitat suficient per a procedir a la recollida immediata de les fuites d'oli de la maquinària o altres abocaments accidentals de substàncies contaminants que puguen produir-se. Aquest material, una vegada utilitzat, es tractarà com a residu generat per l'activitat fins al seu lliurament a un gestor autoritzat.  
7. S'establirà un programa de vigilància ambiental als efectes d'acreditar l'adopció i l'execució de les mesures preventives i correctores proposades, i la comprovació de la seua eficàcia. D'aquest programa es portarà un registre documentat que inclourà el resultat dels controls i autocontrols periòdics legalment exigibles. Així mateix, inclourà el control documental de la recepció i el lliurament dels residus. La documentació estarà a la disposició de les autoritats competents.  
8. Qualsevol modificació o ampliació del projecte presentat, així com si es detectara algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent, que establirà, si escau, l'aplicació de noves mesures correctores.  
  
Tercer  
D'acord amb el que es disposa en l'article 47.3 de la Llei 21/2013, de 9 de desembre, d'avaluació ambiental, el present informe d'impacte ambiental es publicarà en el Diari Oficial de la Generalitat Valenciana.  
  
  
Quart  
D'acord amb el que es disposa en l'article 47.4 de la Llei 21/2013, de 9 de desembre, d'avaluació ambiental, el present informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera procedit a l'autorització del projecte en el termini màxim de quatre anys des de la seua publicació.  
  
Cinqué  
D'acord amb el que es disposa en l'article 47.6 de la Llei 21/2013, de 9 de desembre, d'avaluació ambiental, l'informe d'impacte ambiental no serà objecte de cap recurs, sense perjudici dels que, si escau, siguen procedents en la via administrativa o judicial contra l'acte, si escau, d'autorització del projecte.  
  
València, 2 de gener de 2019.- El director general de Medi Natural i d'Avaluació Ambiental: Antoni Marzo i Pastor.»  
  
València, 27 de febrer de 2019.- El director general de Medi Natural i d'Avaluació Ambiental: Antoni Marzo i Pastor.